CELEX: 62012TN0241
Language: el
Date: 2012-06-04 00:00:00
Title: Υπόθεση T-241/12: Προσφυγή της 4ης Ιουνίου 2012 — Versalis SpA κατά Επιτροπής

28.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 227/28
            
         Προσφυγή της 4ης Ιουνίου 2012 — Versalis SpA κατά Επιτροπής
   (Υπόθεση T-241/12)
   2012/C 227/48
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Versalis SpA (San Donato Milanese, Ιταλία) (εκπρόσωποι: F. Moretti, L. Nascimbene και M. Siragusa, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη πράξη με την οποία η Επιτροπή έκρινε ότι συνέτρεχαν οι προϋποθέσεις για την εκ νέου κίνηση της κυρωτικής διαδικασίας κατά των Versalis S.p.A. και Eni S.p.A., και να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η παρούσα προσφυγή στρέφεται κατά της αποφάσεως που περιέχεται στο έγγραφο της Ευρωπαϊκής Επιτροπής της 23ης Απριλίου 2012 (D/2012/042050, με τίτλο COMP/F/38.638 — Καουτσούκ από βουταδιένιο και καουτσούκ από στυρόλιο και βουταδιένιο που παράγεται με πολυμερισμό γαλακτώματος — Επανέκδοση), με το οποίο ανακοινώθηκε στην Versalis S.p.A. η απόφαση της Επιτροπής να προβεί στην έκδοση νέας ανακοινώσεως αιτιάσεων και νέας αποφάσεως διαπιστώνουσας παράβαση με την οποία θα της επιβληθεί πρόστιμο στο πλαίσιο της διαδικασίας COMP/F/38.638 — Καουτσούκ από βουταδιένιο και καουτσούκ από στυρόλιο και βουταδιένιο που παράγεται με πολυμερισμό γαλακτώματος. Το έγγραφο αυτό εκδόθηκε κατόπιν της αποφάσεως της 13ης Ιουλίου 2011 στην υπόθεση T-59/07, με την οποία το Γενικό Δικαστήριο διέταξε την ακύρωση της αποφάσεως με την οποία διαπιστώθηκε παράβαση κατά το μέρος που αφορά τον καταλογισμό στην προσφεύγουσα και, αλληλεγγύως με αυτήν, στην Eni, της επιβαρυντικής περιστάσεως της υποτροπής, προβαίνοντας σε εκ νέου υπολογισμό του επιβληθέντος προστίμου.
   Προς στήριξη της προσφυγής της, η προσφεύγουσα προβάλλει έναν και μόνο λόγο ακυρώσεως.
   Με τον πρώτο και μοναδικό λόγο ακυρώσεως, η προσφεύγουσα προβάλλει έλλειψη αρμοδιότητας της Επιτροπής να κινήσει εκ νέου κυρωτική διαδικασία εναντίον της προκειμένου να εκδώσει νέα απόφαση για τη διαπίστωση παραβάσεως. Ειδικότερα, εκτιμά ότι η εξουσία της Επιτροπής να επιβάλει κυρώσεις εις βάρος της Versalis S.p.Α. όσον αφορά τα πραγματικά περιστατικά που αποτέλεσαν αντικείμενο της διαδικασίας COMP/F/38.638 — Καουτσούκ από βουταδιένιο και καουτσούκ από στυρόλιο και βουταδιένιο που παράγεται με πολυμερισμό γαλακτώματος εξαντλήθηκε μετά την έκδοση της αποφάσεως της 29ης Νοεμβρίου 2006 (C(2006) 5700 τελικό) η οποία ακυρώθηκε και μεταρρυθμίστηκε από το Γενικό Δικαστήριο της Ευρωπαϊκής Ένωσης με την απόφαση της 13ης Ιουλίου 2011 στο πλαίσιο της υποθέσεως Τ-59/07, κατά της οποίας εκκρεμεί προσφυγή ενώπιον του Δικαστηρίου.